CELEX: 32021D0260
Language: sk
Date: 2021-02-11 00:00:00
Title: Vykonávacie rozhodnutie Komisie (EÚ) 2021/260 z 11. februára 2021, ktorým sa schvaľujú vnútroštátne opatrenia na obmedzenie vplyvu určitých chorôb vodných živočíchov v súlade s článkom 226 ods. 3 nariadenia Európskeho parlamentu a Rady (EÚ) 2016/429 a zrušuje rozhodnutie Komisie 2010/221/EÚ [oznámené pod číslom C(2021) 773] (Text s významom pre EHP)

19.2.2021   
               
               
                  SK
               
               
                  Úradný vestník Európskej únie
               
               
                  L 59/1
               
            
         VYKONÁVACIE ROZHODNUTIE KOMISIE (EÚ) 2021/260
         z 11. februára 2021,
         ktorým sa schvaľujú vnútroštátne opatrenia na obmedzenie vplyvu určitých chorôb vodných živočíchov v súlade s článkom 226 ods. 3 nariadenia Európskeho parlamentu a Rady (EÚ) 2016/429 a zrušuje rozhodnutie Komisie 2010/221/EÚ
         
            
               [oznámené pod číslom C(2021) 773]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 226 ods. 3,
         keďže:
         
                     (1)
                  
                  
                     V smernici Rady 2006/88/ES (2) sa okrem iného stanovujú požiadavky na zdravie zvierat, ktoré sa majú uplatňovať pri umiestňovaní živočíchov akvakultúry a výrobkov z nich na trh, ich dovoze a tranzite, minimálne preventívne opatrenia zamerané na zvyšovanie informovanosti o chorobách živočíchov akvakultúry a minimálne kontrolné opatrenia, ktoré sa majú uplatňovať v prípade výskytu ohniska choroby vodných živočíchov alebo podozrenia na ňu. Daná smernica sa zrušuje nariadením (EÚ) 2016/429 s účinnosťou od 21. apríla 2021.
                  
               
                     (2)
                  
                  
                     Článok 9 ods. 1 písm. d) nariadenia (EÚ) 2016/429 sa týka pravidiel kontroly, ktoré sa uplatňujú v súvislosti s chorobami zo zoznamu, pri ktorých sú opatrenia potrebné na zabránenie ich šíreniu buď pri vstupe do Únie alebo v dôsledku ich premiestňovania medzi členskými štátmi.
                  
               
                     (3)
                  
                  
                     Akvakultúra v Únii je mimoriadne rozmanitá, pokiaľ ide o chované druhy a produkčné systémy v členských štátoch, pričom je pravdepodobné, že táto rozmanitosť bude časom narastať. Preto niektoré choroby, ktoré nie sú v zozname podľa článku 9 ods. 1 písm. d) nariadenia (EÚ) 2016/429 môžu byť napriek tomu pre niektoré členské štáty relevantné, buď preto, lebo sa v daných členských štátoch dotknutý druh vyskytuje, alebo z dôvodu typu metód produkcie akvakultúry, ktoré sa v daných členských štátoch používajú. Ak choroba iná než choroba zo zoznamu, ako sa uvádza v článku 9 ods. 1 písm. d) nariadenia (EÚ) 2016/429, predstavuje závažné riziko pre zdravie vodných živočíchov v predmetných členských štátoch, členské štáty môžu v snahe kontrolovať šírenie choroby prijať vnútroštátne opatrenia podľa článku 226 ods. 1 uvedeného nariadenia za predpokladu, že dané opatrenia sú primerané a potrebné na dosiahnutie vytýčených cieľov.
                  
               
                     (4)
                  
                  
                     V záujme zaručenia primeranosti a nevyhnutnosti vnútroštátnych opatrení, ktoré členský štát navrhol, treba Komisiu vopred informovať o všetkých opatreniach, ktoré môžu ovplyvniť premiestňovanie vodných živočíchov medzi členskými štátmi, aby bolo možné opatrenia schváliť alebo v prípade potreby zmeniť.
                  
               
                     (5)
                  
                  
                     Niektorým členským štátom sa udelilo schválenie, na základe ktorého môžu prijať vnútroštátne opatrenia na účely obmedzenia vplyvu určitých ochorení na živočíchy akvakultúry podľa článku 43 smernice 2006/88/ES. V rozhodnutí Komisie 2010/221/EÚ (3) sa stanovujú podrobnosti o daných členských štátoch a chorobách, proti ktorým zaviedli vnútroštátne opatrenia.
                  
               
                     (6)
                  
                  
                     Niektoré členské štáty získali štatút bez výskytu choroby v prípade herpesvirózy kaprov koi alebo vykonávajú schválený program eradikácie predmetnej choroby alebo dohľadu nad ňou podľa smernice 2006/88/ES. Herpesviróza kaprov koi je však v súčasnosti v zozname ako choroba kategórie E podľa vykonávacieho nariadenia Komisie (EÚ) 2018/1882 (4), čo znamená, že je chorobou zo zoznamu, v prípade ktorej je potrebný dohľad v rámci Únie. Preto môže prichádzať do úvahy na účely vnútroštátnych opatrení podľa článku 226 nariadenia (EÚ) 2016/429.
                  
               
                     (7)
                  
                  
                     S cieľom zabezpečiť bezproblémový prechod na nový režim podľa nariadenia (EÚ) 2016/429 dotknuté členské štáty majú žiadať o schválenie vnútroštátnych opatrení podľa článku 226 ods. 2 nariadenia (EÚ) 2016/429 od 21. apríla 2021.
                  
               
                     (8)
                  
                  
                     Komisia posúdila opatrenia, ktoré dotknuté členské štáty navrhli, pričom zohľadnila štandardy Svetovej organizácie pre zdravie zvierat (OIE) (5) a celkový vplyv predmetných chorôb a navrhnutých opatrení na Úniu. Komisia sa domnieva, že dotknuté členské štáty preukázali primeranosť a nevyhnutnosť uvedených opatrení, čo opodstatňuje ich schválenie v snahe zabrániť zavlečeniu predmetných chorôb na svoje územia alebo kontrolovať ich šírenie medzi členskými štátmi. Dotknuté členské štáty by sa mali zodpovedajúcim spôsobom zahrnúť do zoznamov v prílohách k tomuto rozhodnutiu.
                  
               
                     (9)
                  
                  
                     V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu sa po ukončení prechodného obdobia stanoveného v dohode o vystúpení na Spojené kráľovstvo a v ňom, pokiaľ ide o Severné Írsko, uplatňuje nariadenie (EÚ) 2016/429, ako aj akty Komisie, ktoré sú na ňom založené. Preto by sa Spojené kráľovstvo (Severné Írsko) mali zodpovedajúcim spôsobom uvádzať v zoznamoch v prílohách k tomuto rozhodnutiu.
                  
               
                     (10)
                  
                  
                     S cieľom chrániť štatút zdravia zvierat členských štátov pomocou vnútroštátnych opatrení schválených proti konkrétnej chorobe podľa článku 226 ods. 3 nariadenia (EÚ) 2016/429, musia zásielky druhov vodných živočíchov, ktoré sú vnímavé na predmetnú chorobu, pochádzať z členského štátu alebo jeho časti, ktoré sú oblasťou bez výskytu tej istej choroby. Takéto zásielky musí sprevádzať úradný certifikát osvedčujúci štatút bez výskytu choroby.
                  
               
                     (11)
                  
                  
                     Certifikáty zdravia zvierat osvedčujúce miesto pôvodu zásielky určenej pre členský štát alebo jeho časť, v ktorých sú zavedené vnútroštátne opatrenia schválené podľa článku 226 ods. 3 nariadenia (EÚ) 2016/429, sú začlenené v príslušnom vzore úradných certifikátov na účely premiestňovania vodných živočíchov medzi členskými štátmi stanovenom vo vykonávacom nariadení Komisie (EÚ) 2020/2236 (6). Tieto certifikáty zdravia zvierat sa majú použiť, keď sú druhy vodných živočíchov zo zoznamu určené pre členský štát alebo jeho časť, v prípade ktorých Komisia schválila vnútroštátne opatrenia v súlade s článkom 226 ods. 3 nariadenia (EÚ) 2016/429.
                  
               
                     (12)
                  
                  
                     Vnútroštátne opatrenia schválené týmto rozhodnutím by sa mali uplatňovať len dovtedy, kým sú stále primerané a nevyhnutné na prevenciu zavlečenia chorôb do dotknutých členských štátov alebo kontrolu ich šírenia medzi členskými štátmi. Na to, aby Komisia mohla pravidelne posudzovať primeranosť a nevyhnutnosť takýchto opatrení, a v snahe zabezpečiť príležitosť na prípadne potrebnú zmenu opatrení by členské štáty mali Komisii zasielať podrobnú ročnú správu o fungovaní opatrení v predchádzajúcom roku. Takéto ročné správy, ako aj iné relevantné správy by mali obsahovať určité informácie stanovené vo vykonávacom nariadení Komisie (EÚ) 2020/2002 (7).
                  
               
                     (13)
                  
                  
                     Programy eradikácie schválené v súlade s článkom 226 ods. 3 nariadenia (EÚ) 2016/429 by mali viesť k zlepšeniu situácie pri danej chorobe v primeranom čase. V záujme koherentnosti by tento čas nemal byť dlhší než obdobie, v ktorom sa má dokončiť program eradikácie v prípade choroby kategórie C. Obdobie uplatňovania programu eradikácie schváleného v súlade s článkom 226 ods. 3 nariadenia (EÚ) 2016/429 by preto nemalo presiahnuť šesť rokov od dátumu, keď ho Komisia pôvodne schválila. V riadne odôvodnených prípadoch a na žiadosť dotknutých členských štátov by Komisia mal mať možnosť predĺžiť obdobie uplatňovania programu eradikácie o ďalšie šesťročné obdobie. Toto maximálne obdobie uplatňovania sa stanovuje s cieľom poskytnúť primeraný čas, v ktorom možno skompletizovať program eradikácie, a zároveň s cieľom predísť neprimeranému a dlhodobému narušeniu premiestňovania vodných živočíchov v rámci Únie.
                  
               
                     (14)
                  
                  
                     V záujme zrozumiteľnosti právnych predpisov Únie by sa malo rozhodnutie 2010/221/EÚ zrušiť.
                  
               
                     (15)
                  
                  
                     Nariadenie (EÚ) 2016/429 sa uplatňuje od 21. apríla 2021, a preto by sa toto rozhodnutie malo takisto uplatňovať od uvedeného dátumu.
                  
               
                     (16)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Predmet úpravy a rozsah pôsobnosti
            Týmto rozhodnutím sa schvaľujú vnútroštátne opatrenia, ktoré prijali tie členské štáty alebo časti tých členských štátov, ktoré sú uvedené v prílohách I a II, s cieľom obmedziť vplyv určitých chorôb postihujúcich vodné živočíchy v súlade s článkom 226 ods. 3 nariadenia (EÚ) 2016/429, a stanovujú sa ním:
            
                        a)
                     
                     
                        podmienky pôvodného a ďalšieho schválenia daných opatrení;
                     
                  
                        b)
                     
                     
                        obmedzenia premiestňovania vodných živočíchov medzi členskými štátmi;
                     
                  
                        c)
                     
                     
                        povinnosti členských štátov vzťahujúce sa na podávanie správ.
                     
                  
         
            Článok 2
            Schválenie vnútroštátnych opatrení v oblastiach bez výskytu choroby
            Členské štáty alebo ich časti, ktoré sú v zozname v druhom a štvrtom stĺpci tabuľky v prílohe I, sa považujú za oblasti bez výskytu chorôb uvedených v zozname v prvom stĺpci uvedenej tabuľky a dostali schválenie prijímať vnútroštátne opatrenia v súlade s článkom 226 ods. 3 nariadenia (EÚ) 2016/429.
         
         
            Článok 3
            Schválenie programu eradikácie v prípade chorôb, ktoré sú predmetom vnútroštátnych opatrení
            
               1.   Programy eradikácie prijaté členskými štátmi uvedenými v druhom stĺpci tabuľky v prílohe II v prípade chorôb, ktoré sú predmetnom vnútroštátnych opatrení a ktoré sú uvedené v prvom stĺpci danej tabuľky, pokiaľ ide o oblasti uvedené v jej štvrtom stĺpci, sa schvaľujú.
            
            
               2.   Obdobie uplatňovania programu eradikácie nesmie presiahnuť šesť rokov od dátumu, keď ho Komisia schválila. V riadne odôvodnených prípadoch môže Komisia na požiadanie dotknutého členského štátu predĺžiť obdobie uplatňovania programu eradikácie o ďalšie šesťročné obdobie.
            
         
         
            Článok 4
            Premiestňovanie vnímavých druhov vodných živočíchov, na ktoré sa vzťahujú vnútroštátne opatrenia vrátane programov eradikácie, medzi členskými štátmi alebo ich časťami
            Druhy vodných živočíchov vnímavé na choroby stanovené v druhom stĺpci prílohy III sa premiestňujú do členských štátov alebo ich častí, ktoré sú uvedené v druhom a štvrtom stĺpci tabuliek v prílohách I a II, len ak:
            
                        a)
                     
                     
                        pochádzajú z členského štátu alebo jeho časti, ktoré sú uvedené v druhom a štvrtom stĺpci tabuľky v prílohe I ako oblasti bez výskytu predmetnej choroby a
                     
                  
                        b)
                     
                     
                        je k nim ako sprievodný doklad priložený úradný certifikát, ktorý vydal príslušný orgán členského štátu pôvodu a je vyhotovený v súlade s príslušným vzorom certifikátu zdravia zvierat stanoveným v kapitolách 1, 2, 3 alebo 5 prílohy I k vykonávaciemu nariadeniu (EÚ) 2020/2236 a v ktorom sa špecifikujú záruky relevantné pre dané konkrétne vnútroštátne opatrenia.
                     
                  
         
            Článok 5
            Ročné správy členských štátov
            
               1.   Členské štáty uvedené v druhom stĺpci tabuliek v prílohách I a II najneskôr do 30. apríla každého roka predložia Komisii správu o schválených vnútroštátnych opatreniach v záujme štatútu bez výskytu choroby tých členských štátov a ich častí, ktoré sú uvedené v článku 2 alebo prípadne vzhľadom na programy eradikácie uvedené v článku 3.
            
            
               2.   Správa uvedená v odseku 1 zahŕňa:
               
                           a)
                        
                        
                           informácie o opatreniach prijatých v predchádzajúcom kalendárom roku na zachovanie štatútu bez výskytu choroby vrátane minimálne informácií stanovených v prílohe III k vykonávaciemu nariadeniu (EÚ) 2020/2002 alebo
                        
                     
                           b)
                        
                        
                           informácie o vývoji programu eradikácie vrátane podrobností o testovaní vykonávanom v predchádzajúcom kalendárnom roku a minimálne informácií stanovených v časti 4 prílohy V k vykonávaciemu nariadeniu (EÚ) 2020/2002.
                        
                     
            
               3.   V správe uvedenej v odseku 1 treba rozviesť dôvody, prečo by sa štatút bez výskytu choroby alebo prípadne program eradikácie mal uplatňovať aj na ďalší kalendárny rok. Osobitne by sa mali uviesť informácie o dostupnosti liečby, vakcín, zásobách odolných voči chorobám či iný relevantný vývoj, ak sa jeden z uvedených prvkov od predloženia predchádzajúcej správy stal reálnou možnosťou prevencie a kontroly predmetnej choroby.
            
         
         
            Článok 6
            Zmena schválených vnútroštátnych opatrení
            Komisia môže zmeniť vnútroštátne opatrenia stanovené v prílohách I a II, ak z informácií uvedených v článku 5 ods. 3 alebo iných informácií týkajúcich sa vývoja situácie zdravia zvierat vyplýva, že stanovenie obmedzenia premiestňovania medzi členskými štátmi už nie je potrebné alebo opodstatnené na prevenciu zavlečenia alebo kontrolu šírenia konkrétnej choroby.
         
         
            Článok 7
            Zrušenie
            Rozhodnutie Komisie 2010/221/EÚ sa zrušuje s účinnosťou od 21. apríla 2021.
         
         
            Článok 8
            Uplatňovanie
            Toto rozhodnutie sa uplatňuje od 21. apríla 2021.
         
         
            Článok 9
            Adresáti
            Toto rozhodnutie je určené členským štátom.
         
         
            V Bruseli 11. februára 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 84, 31.3.2016, s. 1.
         
            (2)  Smernica Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (Ú. v. EÚ L 328, 24.11.2006, s. 14).
         
            (3)  Rozhodnutie Komisie 2010/221/EÚ z 15. apríla 2010, ktorým sa schvaľujú vnútroštátne opatrenia na obmedzenie vplyvu určitých chorôb živočíchov akvakultúry a voľne žijúcich vodných živočíchov v súlade s článkom 43 smernice Rady 2006/88/ES (Ú. v. EÚ L 98, 20.4.2010, s. 7).
         
            (4)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).
         
            (5)  Kódex zdravia vodných živočíchov OIE a Príručka diagnostických testov pre vodné živočíchy OIE.
         
            (6)  Vykonávacie nariadenie Komisie (EÚ) 2020/2236 zo 16. decembra 2020, ktorým sa stanovujú pravidlá uplatňovania nariadení Európskeho parlamentu a Rady (EÚ) 2016/429 a (EÚ) 2017/625, pokiaľ ide o vzory certifikátov zdravia zvierat na vstup zásielok vodných živočíchov a určitých produktov živočíšneho pôvodu z vodných živočíchov do Únie a na ich premiestňovanie v rámci Únie a o úradnú certifikáciu týkajúcu sa takýchto certifikátov, a ktorým sa zrušuje nariadenie (ES) č. 1251/2008 (Ú. v. EÚ L 442, 30.12.2020, s. 410).
         
            (7)  Vykonávacie nariadenie Komisie (EÚ) 2020/2002 zo 7. decembra 2020, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/429, pokiaľ ide o nahlasovanie chorôb zo zoznamu Únii a podávanie správ Únii o nich, formáty a postupy predkladania programov dohľadu Únie a eradikačných programov a podávania správ o nich, formáty a postupy pre žiadosti o uznanie štatútu bez výskytu choroby a pokiaľ ide o počítačový informačný systém (Ú. v. EÚ L 412, 8.12.2020, s. 1).
      
      
         
            PRÍLOHA I
            
               Členské štáty (1)
               alebo ich časti, ktoré sa považujú za oblasti bez výskytu určitých chorôb postihujúcich vodné živočíchy a v prípade ktorých sú schválené vnútroštátne opatrenia v súlade s článkom 226 ods. 3 nariadenia (EÚ) 2016/429
            
            
                        Choroba
                     
                     
                        Členský štát
                     
                     
                        Kód
                     
                     
                        Geografické vymedzenie oblasti, pre ktorú sa schválili vnútroštátne opatrenia
                     
                  
                        Herpesviróza kaprov koi (KHV)
                     
                     
                        Írsko
                     
                     
                        IE
                     
                     
                        celé územie
                     
                  
                        Spojené kráľovstvo (Severné Írsko)
                     
                     
                        UK(NI)
                     
                     
                        Severné Írsko
                     
                  
                        Jarná virémia kaprov (SVC)
                     
                     
                        Dánsko
                     
                     
                        DK
                     
                     
                        celé územie
                     
                  
                        Fínsko
                     
                     
                        FI
                     
                     
                        celé územie
                     
                  
                        Maďarsko
                     
                     
                        HU
                     
                     
                        celé územie
                     
                  
                        Írsko
                     
                     
                        IE
                     
                     
                        celé územie
                     
                  
                        Švédsko
                     
                     
                        SE
                     
                     
                        celé územie
                     
                  
                        Spojené kráľovstvo (Severné Írsko)
                     
                     
                        UK(NI)
                     
                     
                        Severné Írsko
                     
                  
                        Bakteriálna choroba obličiek (BKD)
                     
                     
                        Írsko
                     
                     
                        IE
                     
                     
                        celé územie
                     
                  
                        Spojené kráľovstvo (Severné Írsko)
                     
                     
                        UK(NI)
                     
                     
                        Severné Írsko
                     
                  
                        Infekčná pankreatická nekróza (IPN)
                     
                     
                        Fínsko
                     
                     
                        FI
                     
                     
                        kontinentálne časti územia
                     
                  
                        Švédsko
                     
                     
                        SE
                     
                     
                        kontinentálne časti územia
                     
                  
                        Infekcia parazitom Gyrodactylus salaris (GS)
                     
                     
                        Fínsko
                     
                     
                        FI
                     
                     
                        povodie riek Tenojoki a Näätämöjoki; povodie riek Paatsjoki, Tuulomajoki a Uutuanjoki sa považujú za nárazníkové pásma
                     
                  
                        Írsko
                     
                     
                        IE
                     
                     
                        celé územie
                     
                  
                        Spojené kráľovstvo (Severné Írsko)
                     
                     
                        UK(NI)
                     
                     
                        Severné Írsko
                     
                  
                        Herpetický vírus ustríc – 1 μvar (OsHV-1μvar)
                     
                     
                        Írsko
                     
                     
                        IE
                     
                     
                        jednotka 1: záliv Sheephaven
                        jednotka 3: zálivy Killala, Broadhaven a Blacksod
                        jednotka 4: záliv Streamstown, jednotka 5: zálivy Bertraghboy a Galway
                        jednotka A: liaheň v zálive Tralee
                     
                  
                        Spojené kráľovstvo (Severné Írsko)
                     
                     
                        UK(NI)
                     
                     
                        územie Severného Írska okrem zálivu Dundrum, zálivu Killough, zátoky Lough Foyle, zátoky Carlingford Lough, zátoky Larne Lough a zátoky Strangford Lough
                     
                  
                        Nákaza alfavírusom lososovitých rýb (SAV)
                     
                     
                        Fínsko
                     
                     
                        FI
                     
                     
                        kontinentálne časti územia
                     
                  
               (1)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na členské štáty zahŕňajú na účely tejto prílohy Spojené kráľovstvo, pokiaľ ide o Severné Írsko.
         
      
      
         
            PRÍLOHA II
            
               Členské štáty (1)
               a ich časti, ktoré majú programy eradikácie určitých chorôb postihujúcich vodné živočíchy a v prípade ktorých sú schválené vnútroštátne opatrenia v súlade s článkom 226 ods. 3 nariadenia (EÚ) 2016/429
            
            
                        Choroba
                     
                     
                        Členský štát
                     
                     
                        Kód
                     
                     
                        Geografické vymedzenie oblasti, pre ktorú sa schválili vnútroštátne opatrenia
                     
                  
                        Bakteriálna choroba obličiek (BKD)
                     
                     
                        Švédsko
                     
                     
                        SE
                     
                     
                        kontinentálne časti územia
                     
                  
                        Infekčná pankreatická nekróza (IPN)
                     
                     
                        Švédsko
                     
                     
                        SE
                     
                     
                        kontinentálne časti územia
                     
                  
               (1)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na členské štáty zahŕňajú na účely tejto prílohy Spojené kráľovstvo, pokiaľ ide o Severné Írsko.
         
      
      
         
            PRÍLOHA III
            
               Druhy vodných živočíchov vnímavé na choroby, v súvislosti s ktorými určité členské štáty (1)
               prijali vnútroštátne opatrenia v súlade s článkom 226 ods. 3 nariadenia (EÚ) 2016/429
            
            
                        Choroba
                     
                     
                        Vnímavé druhy
                     
                  
                        Herpesviróza kaprov koi (KHV)
                     
                     
                        Ako sa stanovuje v stĺpci 3 tabuľky v prílohe k vykonávaciemu nariadeniu (EÚ) 2018/1882
                     
                  
                        Jarná virémia kaprov (SVC)
                     
                     
                        Tolstolobik pestrý (Aristichthys nobilis), karas striebristý (Carassius auratus), karas zlatistý (Carassius carassius), amur biely (Ctenopharyngodon idellus), kapor rybničný a kapor koi (Cyprinus carpio), tolstolobik biely (Hypophthalmichthys molitrix), sumec veľký (Silurus glanis), lieň sliznatý (Tinca tinca), jalec tmavý (Leuciscus idus)
                     
                  
                        Bakteriálna choroba obličiek (BKD)
                     
                     
                        všetky druhy Salmonidae
                        
                     
                  
                        Infekčná pankreatická nekróza (IPN)
                     
                     
                        sivoň potočný (Salvelinus fontinalis), pstruh morský (Salmo trutta), losos atlantický (Salmo salar) a (Oncorhynchus spp.), sih veľký (Coregonus lavaretus)
                     
                  
                        Infekcia parazitom Gyrodactylus salaris (GS)
                     
                     
                        losos atlantický (Salmo salar), pstruh dúhový (Oncorhynchus mykiss), sivoň arktický (Salvelinus alpinus), severoamerický sivoň potočný (Salvelinus fontinalis), lipeň tymiánový (Thymallus thymallus), sivoň perlovaný (Salvelinus namaycush), pstruh morský (Salmo trutta) a všetky druhy, ktoré boli s týmito druhmi v kontakte
                     
                  
                        Herpetický vírus ustríc 1 μνar (OsHV-1 μvar)
                     
                     
                        ustrica mohutná (Crassostrea gigas)
                     
                  
                        Nákaza alfavírusom lososovitých rýb (SAV)
                     
                     
                        Losos atlantický (Salmo salar), pstruh dúhový (Oncorhynchus mykiss), pstruh morský (Salmo trutta)
                     
                  
               (1)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na členské štáty zahŕňajú na účely tejto prílohy Spojené kráľovstvo, pokiaľ ide o Severné Írsko.